До г-н Иво Иванов

Председател на

Общински съвет – Монтана

До г-н Златко Живков

Кмет на

Община Монтана

До г-жа Камелия Ангелова

Председател на Комисията

по образование, наука, култура,

вероизповедание и етнически въпроси

при Общински съвет

град Монтана

**ПИСМО ЗА ПОДКРЕПА**

от Драгомир Георгиев Шопов

АДРЕС\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

Относно: Номинация на Инициативен комитет писателят, журналистът, публицистът Мартен Калеев да бъде удостоен с „Почетния знак“ на град Монтана и званието „Почетен гражданин на Монтана“.

*Уважаеми Г-н ИВАНОВ,*

*Уважаеми Г-н ЖИВКОВ,*

*Уважаема Г-жо АНГЕЛОВА,*

Следя с интерес и добре познавам творчеството на писателя Мартен Калеев. За мен е особено важно да отбележа, че освен талантлив автор, той е и активен общественик. Знам, че два мандата е бил общински съветник, а натрупаните знания и опит безспорно му помагат при разработването на редица сериозни журналистически материали, третиращи важни икономически, социални и културни проблеми.

 Мартен е автор на добре приети от читателската аудитория и от литературната критика творби, които очертават облика на един интелигентен, сериозен, задълбочено мислещ, с изострена сетивност човек. Прави впечатление добре защитената му гражданска позиция. Която и книга да вземем от Мартен – „Очите на жаждата“, „Лудница, 5“, „Обещанието на Данте“, „Градината с разпятието“ и др., ще намерим потвърждение на моите думи. Мартен е автор, който знае своята отговорност пред българското слово, пред думите и затова е толкова грижовен и внимателен във всичко, което създава. Написаното от него се включва по неоспорим начин в демократичното пълноводие на нашата литература срещу всякакви опити на някои безродници да я обезличават и отричат. Позицията на Мартен Калеев е ясна и непоколебима. Със словото си той воюва за тържеството на истината, за повече съпричастност към болките на страдащите хора и красота във взаимоотношенията.

 Сред най-сериозното в широката деятелност на Мартен аз поставям неговата високоблагородна и патриотична работа като главен редактор на внушителния алманах „Огоста“. За мен и за много от моите колеги-писатели е гордост да участваме със свои творби в него. Неведнъж съм заявявал, включително и пред уважавания кмет на Монтана г-н Златко Живков, че поддържането на този алманах е едно апостолско дело в нашия съвременен живот, когато духовността, за съжаление, не се намира на това място, което тя заслужава.

 Убедено заставам зад кандидатурата на Мартен Калеев и подкрепям с цяло сърце неговата номинация.

27 март 2018 г. Драгомир Шопов,

гр. София поет, публицист, общественик